জামা খুলে বাড়ি পাঠানো হল স্কুল ছাত্রীদের

ওয়েব ডেক্স: ক্লাস টেনের পরীক্ষার শেষদিন। এরপর কি হবে তা জানা নেই। দীর্ঘদিন দেখা হবে না বন্ধুদের সঙ্গে। শেষদিন একে অপরের জামায় লিখে চলছিল ‘পেন ডে’ সেলেব্রেশন। আনন্দে আটখানা ছিলেন ঝাড়খন্ডের বেসরকারি স্কুলের পড়ুয়ারা। অভিযোগ, সেই অপরাধে ৮০ জন ছাত্রীকে পোশাক খুলিয়ে বাড়ি পাঠিয়েছেন স্কুলের প্রধান শিক্ষক। বিষয়টি প্রকাশ্যে আসতেই শোরগোল পড়েছে অভিভাবক মহলেও।

শুক্রবার ছিল দশম শ্রেণীর পরীক্ষার শেষদিন। পরীক্ষার পর শুরু হয়েছিল আবেগপ্রবণ বার্তা লেখা। বিষয়টি প্রধান শিক্ষকের নজরে পড়তেই বিপত্তি। বিষয়টিতে ঘোর আপত্তি ছিল তাঁর। শুরু করেন বকাঝকা। তবে সেখানেই থামেননি। ছাত্রীরা ক্ষমা চেয়েও লাভ হয়নি। অভিযোগ, ওই শিক্ষক ছাত্রীদের পোশাক খুলে ফেলার নির্দেশ দেন। ঘটনায় বিধ্বস্ত হয়ে পড়েন ছাত্রীরা। শুধুমাত্র ব্লেজার পরেই বাড়ি ফিরতে হয় তাদের।

আরও পড়ুন: মল মাস কাটুক, পৌষ পেরোলে বিজেপির নতুন রাজ্য সভাপতির ঘোষণা? শুভ লগ্নের আশায় নেতাদের একাংশ

ইতিমধ্যেই স্কুলের সামনে বিক্ষোভ শুরু করেন অভিভাবকরা। তাদের বক্তব্য, নিজেদের সন্তানদের সঙ্গে হওয়া এই অপমান কিছুতেই মেনে নেবেন না তারা। ওই প্রধান শিক্ষকের কাছে পুলিশ এবং জেলাশাসকের কাছে অভিযোগ করেছেন অভিভাবকরা। ইতিমধ্যেই ঘটনার তদন্তে চার সদস্যের এক তদন্তকারী দল। অভিযোগ প্রমাণিত হলে স্কুল কর্তৃপক্ষের বিরুদ্ধে কড়া ব্যবস্থা নেওয়ার কথা জানিয়েছে ধানবাদের ডেপুটি কমিশনার মাধবী মিশ্র।